Għal min iħobb il-qari, titwila f’Dar il-Mediterran għall-Konferenzi fil-Belt fl-erbat’ijiem li ġejjin toffri għażla bla tarf ta’ kotba. Għal min il-ktieb ma tantx ifittxu, għandu ċ-ċans ukoll isib kitba stampata li tinteressah. Fil-Festival Nazzjonali tal-Ktieb ssib kull tip ta’ kotba – minn dawk għat-tfal, żgħażagħ, adulti, dizzjunari, kotba tal-ikel u biografiji. Ċifri juru li f’Malta biss qed jigu ppublikati medja ta’ żewġ kotba kuljum. tvm.com.mt staqsa żewġ publikaturi hawnx biżżejjed domanda għall-kotba li qed joħorgu. Chris Gruppetta qal li l-ktieb Malti għamel żmien ibati minħabba kompetizzjoni iżda illum qed jirpilja u hawn awturi ġodda u stili ġodda. Żied li bdew deħlin il-kotba tradotti u allura d-domanda hemm qiegħda. Pauline Gatt qalet li jiġi perjodu li jkun naqqas u jiġi perjodu li jerġa jżid. Mistoqsija dwar x’tip ta’ kotba jfittxu l-Maltin, Pauline Gatt qalet li min għandu tradizzjoni jfittex rumanzi, min qiegħed fuq l-akkademja u jixtru dak li hu rakkomndat mill-għalliema u oħrajn jużaw internet u kompjuters fost oħrajn. Chris Gruppetta qal li aktar ma jmur aktar qed jiġu kkupjati t-tendenzi li jkun hemm barra minn Malta u semma fost oħrajn detective fiction, fantasy jew horror għat-tfal u għall-kbar kontemporanji li jitrattaw sitwazzjonijiet sfond poltiċi jew ta’ dak li jkun qed jiġri u jfittuh fil-kotba. Quddiem l-isfida dejjem tikber għall-kotba fuq l-internet, il-publikaturi Maltin diġa’ qed jilqgħu għaliha. “Qed naħdmu fuq żewġ proġetti, wieħed għall-picture books li tfal jużawhom tablets u ieħor huwa app simili tal-kindle li jixtri ktieb Malti liema jrid u jaqrah fuqu jiġiefri ix-xogħol hemm qiegħed,” spjega Chris Gruppetta. Fl-okkażjoni tal-festival, qed jitnedew bosta kotba godda, fosthom ktieb dwar it-terrorizmu f’Malta tal-Avukat Joe Mifsud; aneddoti umoristiċi mill-esperjenza politika tal-eks Kummissarju Ewropew Tonio Borg u verżjoni riveduta tar-rumanz tal-Membru Parlamentari Ewropew, Alfred Sant: “La bidu, La tmiem 1599”.